קרינג

קרינג (בצרפתית: Kering) הוא תאגיד רב-לאומי שנוסד ב-1963. התאגיד מחזיק בבעלות במגוון מותגי יוקרה מתחומי האופנה, התכשיטים והשעונים. משרדיה הראשיים של החברה ממוקמים בפריז שבצרפת. מניית החברה נסחרת בבורסת Euronext משנת 1988, ומהווה חלק ממדד CAC 40 החל מ-1995. בין השנים 2005–2013 נקראה החברה PPR ובשנים 1994–2005 נקראה פינו-פרינטמפ-רדוט (Pinault-Printemps-Redoute). בשנת 1963 נטל פרנסואה פינו הלוואה ממשפחתו ומהבנק והקים את חברת  Établissements Pinault, שהתמחתה במסחר בעצים. החברה צמחה הן באופן מבני והן באמצעות רכישות מוצלחות של חברות אחרות. ב-1988 נרשמה "Pinault S.A" למסחר בבורסת פריז והכפילה בכך את כוחה הפיננסי של הקבוצה. בשנת 1989 רכשה הקבוצה 20% מתאגיד CFAO הצרפתי, שעסק בפעילות ברחבי אפריקה. ב-1990 התמזגו Pinault S.A ו-CFAO, ופרנסואה פינו הפך לראש הקבוצה הממוזגת החדשה. לאחר המיזוג החלה סדרת רכישות נוספת במגזר הקמעונאי: ב-1991 רכשה הקבוצה את  Conforama (שעסקה בריהוט צרפתי קמעונאי), ב-1992 רכשה את Printemps (רשת חנויות כלבו בפריז) - חברה אשר גם החזיקה ב-54% מ-La Redoute (רשת צרפתית קמעונית שהפעילה שירותי משלוח דואר), וב-1994 רכשה את Fnac (רשת קמעונאות צרפתית לממכר ספרים, מולטימדיה ואלקטרוניקה). כדי להתאים את זהות הקבוצה לתחומי הפעילות החדשים, שינתה החברה את שמה לפינו-פרינטמפ-רדוט (Pinault-Printemps-Redoute ‏(PPR)) ב-1994. בשנת 1999, פינו-פרינטמפ-רדוט רכשה את גרעין השליטה (42%) בקבוצת גוצ'י תמורת 3 מיליארד דולר. כחלק מעסקת גוצ'י, פינו-פרינטמפ-רדוט רכשה גם את המותג איב סן לורן. האסטרטגיה החדשה של הקבוצה ניכרה גם ברכישות הבאות, אשר כללו את מותג התכשיטים הצרפתי בושרון (2000), מותג מוצרי עור האיטלקי בוטגה ונטה ובית האופנה בלנסיאגה (2001). בשנת 2001 חתמה פינו-פרינטמפ-רדוט על הסכמי שותפות אסטרטגית עם מעצב האופנה אלכסנדר מקווין ועם סטלה מקרטני. לצד אימוץ האסטרטגיה העסקית החדשה, החלה קבוצת פינו-פרינטמפ-רדוט למכור את נכסיה במגזר הקמעונאי. בשנת 2003 מכרה הקבוצה את חברת Pinault Bois et Matériaux, אשר תחתיה צמחה הקבוצה כולה, לקבוצה הבריטית Wolseley. ב-2003 העביר פרנסואה פינו את הנהגת Artémis, חברת ההחזקות המשפחתית ששלטה בקבוצת פינו-פרינטמפ-רדוט ובנכסים אחרים (שאטו לאטור, כריסטי'ס ועוד), לידי בנו פרנסואה-אנרי. בשנת 2004, פינו-פרינטמפ-רדוט רכשה כמעט את כל יתר המניות בקבוצת גוצ'י והגיעה ל-99.4% בעלות במותג היוקרה האיטלקי. בשנת 2005, פרנסואה הנרי פינו החליט להיכנס לתפקיד המנכ"ל בקבוצת פינו-פרינטמפ-רדוט. הקבוצה שינתה את שמה באופן רשמי ל-PPR. הקבוצה המשיכה למכור את נכסיה הקמעונאיים ומכרה בין היתר את החברות Le Printemps (2006), ‏ Conforama (2011)‏,CFAO ו-Fnac (2012)‏, ו-La Redoute (2013). במקביל, PPR רכשה את קבוצת Sowind (בעלת מותג השעונים השווייצרי Girard-Perregaux) את בריוני האיטלקית (2011), את קבוצת מותגי התכשיטים האיטלקית Pomellato ואת חברת התכשיטים הסינית Qeelin (2012), וכן את מותג האופנה כריסטופר קיין ואת יצרנית שעוני היוקרה Ulysse Nardin (2014). PPR נכנסה גם לתחום הספורט ואורח החיים עם רכישת פומה ב-2007, Cobra Golf ב-2010 ו-Volcom ב-2011. ב-22 במרץ 2013 שינתה PPR את שמה לקרינג. קרינג מחולקת לשני תחומים: תחום היוקרה ותחום הספורט ואורח חיים. תחום היוקרה כולל מותגים העוסקים בעיצוב, ייצור ומכירה של מוצרי יוקרה, במיוחד מוצרי עור, נעליים, הלבשה, שעונים ותכשיטים. 94% מהרווח התפעולי של הקבוצה ב-2016 הופק מהמותגים הבאים: גוצ'י איב סאן לורן בושרון(אנ') בוטגה ונטה(אנ') בלנסיאגה אלכסנדר מקווין(אנ') בריוני Sowind Group(אנ') Qeelin(אנ') פומלטו(אנ') דודו(אנ') יוליס נרדין(אנ') לינדברג(אנ') כריסטופר קיין(אנ') תחום הספורט ואורח החיים כולל את המותגים הבאים: פומה קוברה גולף(אנ') וולקום(אנ') מדיה וקבצים בנושא קרינג בוויקישיתוף אתר האינטרנט הרשמי של קרינג (בשפות מרובות) אתר האינטרנט הרשמי של קרינג (בצרפתית) אתר האינטרנט הרשמי של קרינג (באנגלית) אתר האינטרנט הרשמי של קרינג (באיטלקית) אתר האינטרנט הרשמי של קרינג (בסינית) אתר האינטרנט הרשמי של קרינג (ביפנית) קרינג, ברשת החברתית פייסבוק קרינג, ברשת החברתית אקס (טוויטר) קרינג, ברשת החברתית אינסטגרם קרינג, ברשת החברתית טיקטוק קרינג, ברשת החברתית LinkedIn קרינג, סרטונים בערוץ היוטיוב דף הבית של חברת קרינג (באנגלית) דוחותיה הכספיים של קרינג לשנת 2017 (באנגלית) Gucci fades on court ruling , 27 May 1999 Joanne Wallen, ‏Ooh la la, Wolseley gets heavy in France, ‏24 April 2003